CELEX: 52011PC0614
Language: lt
Date: 2011-10-06
Title: Pasiūlymas EUROPOS PARLAMENTO IR TARYBOS REGLAMENTAS dėl konkrečių su Europos regioninės plėtros fondu ir investicijų į ekonomikos augimą ir darbo vietų kūrimą tikslu susijusių nuostatų, kuriuo panaikinamas Reglamentas (EB) Nr. 1080/2006

|
			
		
		
		52011PC0614
		
			Pasiūlymas EUROPOS PARLAMENTO IR TARYBOS REGLAMENTAS dėl konkrečių su Europos regioninės plėtros fondu ir investicijų į ekonomikos augimą ir darbo vietų kūrimą tikslu susijusių nuostatų, kuriuo panaikinamas Reglamentas (EB) Nr. 1080/2006 /* KOM/2011/0614 galutinis - 2011/0275 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
2011 m. birželio 29 d. Komisija
priėmė kitos 2014–2020 m. daugiametės finansinės
programos pasiūlymą – strategijos „Europa 2020“ biudžetą[1]. Savo pasiūlyme Komisija
nusprendė, kad sanglaudos politika turėtų išlikti esminis kito
finansinio paketo elementas, ir pabrėžė lemiamą jos reikšmę
įgyvendinant strategiją „Europa 2020“[2]. 
Todėl Komisija pasiūlė kelis
svarbius sanglaudos politikos rengimo ir įgyvendinimo pakeitimus.
Lėšų sutelkimas mažesniam skaičiui geriau su strategija
„Europa 2020“ susietų prioritetų, dėmesio sutelkimas į
rezultatus, sutartų tikslų siekimo pažangos stebėsena, geresnis
nustatytų sąlygų laikymasis ir praktinio įgyvendinimo supaprastinimas
yra pagrindiniai šio pasiūlymo skiriamieji bruožai.
Šiame reglamente nustatomos nuostatos,
kuriomis reglamentuojamas Europos regioninės plėtros fondas ir
panaikinamas Reglamentas (EB) Nr. 1083/2006. Jis pagrįstas veikla,
vykdyta 2007 m. gegužės mėn. paskelbus ketvirtąją
sanglaudos ataskaitą, kurioje nurodytos pagrindinės
ateinančių dešimtmečių regionų problemos ir dėl
kurios pradėtos diskusijos būsimos sanglaudos politikos klausimu. 2010 m.
lapkričio 9 d. Komisija priėmė penktąją
sanglaudos ataskaitą, kurioje pateikta socialinių ir ekonominių
tendencijų analizė ir apibrėžtos būsimos sanglaudos
politikos kryptys. 
Sanglaudos politika yra svarbiausia
investicinė priemonė pagrindiniams strategijoje „Europa 2020“
įtvirtintiems Sąjungos prioritetams remti. Ją įgyvendinant
pirmiausia atsižvelgiama į tas šalis ir regionus, kuriems labiausiai
reikia padėti. Vienas svarbiausių ES laimėjimų yra jos
gebėjimas gerinti visų savo piliečių gyvenimo lygį.
Tai daroma ne tik remiant neturtingesnių valstybių narių ir
regionų plėtrą bei ekonominį augimą, bet ir skatinant
integraciją į didelę bendrąją rinką, kurioje
rinkos ir masto ekonomija atveriamos visoms ES valstybėms narėms –
turtingoms ir neturtingoms, didelėms ir mažoms. Komisijos atliktame
ankstesnių metų sanglaudos politikos išlaidų vertinime pateikta
daug papildomos naudos ir investicijų, kuriomis skatinamas ekonomikos
augimas bei darbo vietų kūrimas ir kurių nebūtų
buvę be paramos iš ES biudžeto, pavyzdžių. Vis dėlto iš
rezultatų taip pat matyti tam tikras susiskaidymas ir tai, kad prioritetai
nepakankami aiškiai nustatyti. Dabar, kai viešosios lėšos ribotos ir kai
kaip niekad reikia ekonomikos augimą skatinančių
investicijų, Komisija nusprendė pasiūlyti iš esmės pakeisti
sanglaudos politiką.
Europos regioninės plėtros fondo
(toliau – ERPF) tikslas – stiprinti Europos Sąjungos ekonominę ir
socialinę sanglaudą mažinant jos regionų pusiausvyros
sutrikimus. ERPF remia regionų ir vietos plėtrą bendrai
finansuodamas investicijas į mokslinius tyrimus ir technologinę plėtrą
bei inovacijas, klimato kaitos ir aplinkos politiką, verslo paramą
mažosioms ir vidutinėms įmonėms (toliau – MVĮ),
visuotinės ekonominės svarbos paslaugas, telekomunikacijų,
energetikos ir transporto infrastruktūrą, sveikatos, švietimo ir
socialinę infrastruktūrą bei tvarią miestų
plėtrą.
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMŲ REZULTATAI
2.1.      Konsultacijos ir ekspertų
patarimai
Teikiant pasiūlymus atsižvelgta į
viešas konsultacijas dėl penktosios ekonominės ir socialinės
sanglaudos pažangos ataskaitos, ES biudžeto peržiūrą[3], pasiūlymus dėl
daugiametės finansinės programos[4],
penktąją sanglaudos ataskaitą[5]
ir į konsultacijas priėmus šią ataskaitą. 
Viešos konsultacijos dėl penktosios
sanglaudos ataskaitos išvadų vyko nuo 2010 m. lapkričio 12 d.
iki 2011 m. sausio 31 d. Iš viso gautos 444 nuomonės.
Respondentai buvo valstybės narės, regionų ir vietos valdžios
institucijos, socialiniai partneriai, Europos interesų organizacijos,
nevyriausybinės organizacijos, piliečiai ir kiti suinteresuotieji
subjektai. Per viešas konsultacijas pateikta klausimų apie sanglaudos
politikos ateitį. Rezultatų santrauka paskelbta 2011 m.
gegužės 13 d.[6]

Remtasi 2000–2006 m. programų ex post
vertinimų rezultatais ir įvairiais tyrimais bei ekspertų
patarimais. Ekspertų patarimų taip pat pateikė iš nacionalinių
administracijų ekspertų sudaryta Aukšto lygio grupė būsimos
sanglaudos politikos klausimais, 2009–2011 m. surengusi dešimt
susitikimų.
Iš viešų konsultacijų dėl penktosios
sanglaudos ataskaitos rezultatų matyti, kad bendrai pritariama ketinimui
sutelkti lėšas. Vis dėlto susirūpinta, kad sprendimai dėl
jų sutelkimo gali būti priimami ne reikiamu lygmeniu. Visų pirma
daugelyje nuomonių pabrėžiama, kad reikia lankstumo ir nepamiršti
teritorinių ypatumų. Be to, kai kas išreiškė
susirūpinimą, kad per daug apribojus prioritetus ES lygmeniu nebus
galima užtikrinti lankstumo, kurio reikia tinkamai regioninės plėtros
strategijai apibrėžti. 
2.2.      Poveikio vertinimas
Politikos variantai vertinti visų pirma
atsižvelgiant į ERPF paramą dviem viešosioms gėrybėms:
–                        
paramą užimtumui, moksliniams tyrimams ir
technologinei plėtrai (toliau – MTTP) ir inovacijoms remiant įmones;
–                        
investicijas į pagrindinę
infrastruktūrą (pvz., transporto, energetikos, aplinkos,
socialinę ir sveikatos).
Kitos sritys, kuriose ERPF labai prisideda prie
viešųjų ES gėrybių teikimo, nenagrinėtos, nes
vieną po kito atlikus vertinimus ir akademinius tyrimus
konkrečių šių sričių ERPF intervencijų aprėpties
problemų nenustatyta.
Galima tvirtinti, kad paramos įmonėms,
ypač dotacijomis, labiausiai reikia mažosioms įmonėms,
novatoriškai veiklai ir struktūrinį pokytį patiriančiose
pramoninio nuosmukio vietovėse. Daug mažiau tokios paramos reikia
investicijoms į dideles įmones, mažiau inovatyvias vietoves ir regionus,
kurie investuotojams yra patrauklūs neteikiant paramos.
Finansuoti infrastruktūrą labiausiai
reikėtų mažiau išsivysčiusiuose regionuose, kuriuose valdžios
institucijos neturi pakankamai lėšų investicijoms ir kuriuose
investicinių sąnaudų negalima susigrąžinti dėl
mažų gyventojų pajamų. Daug mažiau investicijų į
pagrindinę infrastruktūrą reikia labiau išsivysčiusiuose
regionuose.
Nagrinėti faktinės padėties ir
pakeitimų siekiant didinti finansavimo tikslingumą variantai ir
variantas, pagal kurį aprėptis būtų daug mažesnė už
dabartines finansavimo galimybes. Pasirinktas didesnio tikslingumo variantas,
kuriuo didinamas finansavimo efektyvumas, veiksmingumas ir papildoma ES nauda,
bet kartu regionams paliekama pakankamai lankstumo investicijų atžvilgiu
ir mažinama rizika, kad veikla, kurią reikia finansuoti, nepateks į
intervencijos aprėptį. 
3.           TEISINIAI PASIŪLYMO
ASPEKTAI
Europos regioninei politikai tenka svarbus
vaidmuo sutelkiant vietos išteklius ir plėtojant vidinį
potencialą. 
Sutarties dėl Europos Sąjungos veikimo
(toliau – SESV) 174 straipsnyje Europos Sąjunga raginama imtis
veiksmų, kad sustiprintų savo ekonominę, socialinę ir
teritorinę sanglaudą bei skatintų visokeriopą darnią
plėtrą mažinant regionų plėtros lygio skirtumus ir
skatinant nepalankiausias sąlygas turinčių regionų
plėtrą.
Ekonominės, socialinės ir
teritorinės sanglaudos tikslo siekiama trimis ES fondais. SESV
176 straipsnyje nustatyta, kad ERPF tikslas – skatinti
atsiliekančių regionų ir nuosmukį patiriančių
pramoninių regionų plėtrą bei struktūrinį
prisitaikymą.
SESV 174 straipsnyje nustatyta, kad
ypatingą dėmesį reikia skirti kaimo vietovėms,
pramonės pereinamojo laikotarpio vietovėms ir didelių bei
nuolatinių gamtinių arba demografinių trūkumų
turinčioms vietovėms, pvz., labai retai apgyvendintiems toliausiai
į šiaurę esantiems regionams ir salų, pasienio bei kalnuotiems
regionams.
SESV 349 straipsnyje nustatyta, kad reikia
priimti konkrečias priemones, kad būtų atsižvelgta į
struktūrinę socialinę ir ekonominę atokiausių
regionų padėtį, kuri yra dar sunkesnė dėl tam
tikrų konkrečių savybių, labai ribojančių
šių regionų plėtrą. Šios konkrečios priemonės
turi apimti galimybės naudotis struktūriniais fondais sąlygas.
Sanglaudai skatinti skirto ES finansavimo
peržiūros laikas susijęs su Komisijos darbo programoje pateiktu
pasiūlymu dėl naujos daugiametės finansinės programos.
ES biudžeto peržiūroje pabrėžta, kad
„ES biudžetas turėtų būti naudojamas finansuoti ES viešosioms
gėrybėms, veiklai, kurios valstybės narės ir regionai patys
finansuoti negali arba kur juo užtikrinami geresni rezultatai“[7]. Teisiniame pasiūlyme bus
atsižvelgiama į subsidiarumo principą, nes ERPF užduotys nustatytos
Sutartyje, o politika įgyvendinama laikantis pasidalijamojo valdymo
principo ir atsižvelgiant į valstybių narių bei regionų
institucijų kompetenciją. 
Teisinė priemonė ir jos pobūdis
(t. y. finansavimas) apibrėžti SESV, kurioje nustatytas teisinis
struktūrinių fondų pagrindas ir teigiama, kad
struktūrinių fondų užduotys, organizacinė struktūra ir
prioritetiniai tikslai apibrėžiami reglamentuose.
4.           POVEIKIS BIUDŽETUI
Komisijos daugiametės finansinės
programos pasiūlyme 2014–2020 m. laikotarpiu ekonominei, socialinei
ir teritorinei sanglaudai numatyta skirti 376 mlrd. EUR. 
 Pasiūlytas 2014–2020 m. biudžetas || Mlrd. EUR 
 Konvergencijos regionai Pereinamojo laikotarpio regionai Konkurencingumo regionai Teritorinis bendradarbiavimas Sanglaudos fondas Papildomi asignavimai atokiausiems ir retai apgyvendintiems regionams || 162,6 39 53,1 11,7 68,7 0,926 
 Europos infrastruktūros tinklų priemonė transportui, energijai ir informacinėms ir ryšių technologijoms (IRT) || 40 (su papildomais Sanglaudos fonde rezervuotais 10 mlrd. EUR) 
*Visi skaičiai
nurodyti palyginamosiomis 2011 m. kainomis.
Siekiant didinti fondų įnašą
įgyvendinant pagrindinius strategijos „Europa 2020“ tikslus Komisijos
pasiūlyme nustatytos minimalios Europos socialinio fondo (ESF) paramos
kiekvienai regionų kategorijai dalys. Taikant šias dalis ESF iš viso
skiriama ne mažiau kaip 25 proc. sanglaudos politikai numatyto biudžeto,
t. y. 84 mlrd. EUR. Taigi 2014–2020 m. Europos
regioninės plėtros fondui lieka daugiausia 183,3 mlrd. EUR.
5.           PASIŪLYTO REGLAMENTO
TURINIO SANTRAUKA
Pasiūlytame reglamente apibrėžta ERPF
intervencijos aprėptis ir nustatytas neigiamas netinkamos remti veiklos
sąrašas. Šiame reglamente apibrėžti kiekvieno teminio tikslo investavimo
prioritetai. 
Pereinamojo laikotarpio ir labiau
išsivysčiusiuose regionuose didžiąją dalį asignavimų (išskyrus
ESF) pirmiausia reikės sutelkti į energijos vartojimo efektyvumą
ir atsinaujinančiąją energiją, MVĮ
konkurencingumą ir inovacijas. Mažiau išsivystę regionai galės
skirti jiems skirtus asignavimus įvairesniems tikslams, atitinkantiems
įvairesnius jų plėtros poreikius. Pasiūlytuoju mechanizmu
numatyta:
–                        
bent 80 proc. išteklių skirti energijos
vartojimo efektyvumui ir atsinaujinantiesiems energijos ištekliams, moksliniams
tyrimams ir inovacijoms ir MVĮ paramai labiau išsivysčiusiuose ir
pereinamojo laikotarpio regionuose, iš jų – bent 20 proc. energijos
vartojimo efektyvumui ir atsinaujinantiesiems energijos šaltiniams.
Atsižvelgiant į regionuose, kuriems parama pagal konvergencijos
tikslą laipsniškai panaikinama, vykstančios restruktūrizacijos
poreikius, minimali procentinė dalis sumažinama iki 60 proc.;
–                        
bent 50 proc. išteklių skirti energijos
vartojimo efektyvumui ir atsinaujinantiesiems energijos ištekliams, moksliniams
tyrimams ir inovacijoms ir MVĮ paramai mažiau išsivysčiusiuose
regionuose, iš jų – bent 6 proc. energijos vartojimo efektyvumui ir
atsinaujinantiesiems energijos šaltiniams.
Pasiūlytame reglamente numatyta daugiau
dėmesio skirti tvariai miestų plėtrai. Šis didesnis dėmesys
užtikrintinas skiriant bent 5 proc. ERPF išteklių tvariai miestų
plėtrai, įsteigiant miestų plėtros forumą, kad
būtų skatinama stiprinti gebėjimus bei dalytis patirtimi ir
priimant miestų, kuriuose bus įgyvendinami integruotieji tvarios
miestų plėtros veiksmai, sąrašą.
Pasiūlytu reglamentu siekiama padėti
labiau orientuotis į finansavimo rezultatus apibrėžiant bendrus
rodiklius, susijusius su fiziniais rezultatais ir galutiniu finansavimo tikslu.
Pasiūlytame reglamente nurodyta, kad
veiksmų programose ypatingą dėmesį reikia skirti
konkretiems didelių ir nuolatinių gamtinių arba
demografinių trūkumų turinčių regionų sunkumams. 
Galiausiai pasiūlytame reglamente pateiktos
konkrečios specialių papildomų asignavimų naudojimo
atokiausiems regionams nuostatos.
2011/0275 (COD)
Pasiūlymas
EUROPOS PARLAMENTO IR TARYBOS REGLAMENTAS
dėl konkrečių su Europos
regioninės plėtros fondu ir investicijų į ekonomikos
augimą ir darbo vietų kūrimą tikslu susijusių
nuostatų, kuriuo panaikinamas Reglamentas (EB) Nr. 1080/2006
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 178 ir 349 straipsnius,
atsižvelgdami į Europos Komisijos
pasiūlymą,
įstatymo galią turinčio
teisės akto projektą perdavus nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[8],
atsižvelgdami į Regionų komiteto
nuomonę[9],
laikydamiesi įprastos
teisėkūros procedūros,
kadangi:
(1)              
Sutarties 176 straipsnyje nustatyta, kad
Europos regioninės plėtros fondo (ERPF) paskirtis – padėti
ištaisyti pagrindinius Sąjungos regionų pusiausvyros sutrikimus.
Todėl ERPF padeda mažinti įvairių regionų išsivystymo
skirtumus ir nepalankiausias sąlygas turinčių regionų,
įskaitant kaimo ir miestų vietoves, nuosmukį patiriančius
pramoninius regionus, didelių ir nuolatinių gamtinių arba
demografinių trūkumų turinčias vietoves, pvz., salas,
kalnuotas vietoves, retai apgyvendintas vietoves ir pasienio regionus,
atsilikimo mastą;
(2)              
ERPF, Europos socialiniam fondui (ESF) (toliau –
struktūriniai fondai) ir Sanglaudos fondui bendros nuostatos
išdėstytos [data] Reglamente (ES) Nr. […]/2012, kuriuo
nustatomos Europos regioninės plėtros fondui, Europos socialiniam
fondui, Sanglaudos fondui, Europos žemės ūkio fondui kaimo
plėtrai ir Europos jūros reikalų ir žuvininkystės fondui,
kurių veiklos gairės pateiktos Bendroje strateginėje programoje,
bendros nuostatos ir Europos regioninės plėtros fondui, Europos socialiniam
fondui ir Sanglaudos fondui taikytinos bendrosios nuostatos, ir panaikinamas
Reglamentas (EB) Nr. 1083/2006[10]
[bendrų nuostatų reglamentas – BNR];
(3)              
Reikėtų nustatyti konkrečias
nuostatas, susijusias su veiklos, kurią būtų galima finansuoti
iš ERPF pagal Reglamente (ES) Nr. [...]/2012 [BNR] nustatytus teminius
tikslus, rūšimis. Kartu reikėtų apibrėžti ir paaiškinti
į ERPF aprėptį nepatenkančias išlaidas, įskaitant
šiltnamio efektą sukeliančių dujų kiekio mažinimą
įrenginiuose, patenkančiuose į 2003 m. spalio 13 d.
Europos Parlamento ir Tarybos direktyvos 2003/87/EB, nustatančios
šiltnamio efektą sukeliančių dujų emisijos leidimų
sistemą Bendrijoje ir iš dalies keičiančios Tarybos
direktyvą 96/61/EB[11],
taikymo sritį;
(4)              
kad būtų atsižvelgta į
konkrečius ERPF poreikius ir į strategiją „Europa 2020“[12], pagal kurią sanglaudos
politika reikėtų remti poreikį užtikrinti pažangų,
tvarų ir integracinį augimą, ERPF veiksmus kiekvieno Reglamento
(ES) Nr. […]/2012 [BNR] 9 straipsnyje nustatyto teminio tikslo taikymo
srityje būtina apibrėžti kaip investavimo prioritetus;
(5)              
ERPF turėtų prisidėti prie
strategijos „Europa 2020“ įgyvendinimo, kartu užtikrindamas
didesnį ERPF paramos sutelkimą Sąjungos prioritetams.
Atsižvelgiant į remiamų regionų kategoriją, ERPF lėšas
reikėtų sutelkti moksliniams tyrimams ir inovacijoms, mažosioms ir
vidutinėms įmonėms ir klimato kaitos švelninimui. Skiriant lėšas
reikėtų atsižvelgti į regiono išsivystymo lygį ir
konkrečius regionų, kurių BVP vienam gyventojui
2007–2013 m. laikotarpiu buvo mažesnis nei 75 proc. ES-25 BVP
vidurkio ataskaitiniu laikotarpiu, poreikius;
(6)              
prieš valstybėms narėms rengiant
veiksmų programas reikėtų apibrėžti bendrus rodiklius
programų įgyvendinimo pažangai įvertinti. Šiuos rodiklius
turėtų papildyti konkrečios programos rodikliai;
(7)              
atsižvelgiant į tvarios miestų
plėtros programą manoma, kad būtina remti integruotuosius
miestų vietovėse kylančių ekonomikos, aplinkos, klimato ir
socialinių problemų sprendimo veiksmus ir nustatyti miestų,
kuriems taikomi šie veiksmai, sąrašų bei šiems veiksmams
atidėtų finansinių asignavimų tvarką;
(8)              
remiantis tvarios miestų plėtros
priemonių integravimo į 2007–2013 m. ERPF lėšomis
bendrai finansuojamas veiksmų programas patirtimi ir pranašumais
Sąjungos lygmeniu reikėtų imtis tolesnių veiksmų ir
įsteigti miestų plėtros forumą;
(9)              
naujiems Sąjungos lygmeniu svarbiems su tvaria
miestų plėtra susijusių problemų sprendimams nustatyti arba
išbandyti ERPF turėtų remti novatoriškus tvarios miestų
plėtros veiksmus;
(10)          
ERPF turėtų spręsti 1994 m.
Stojimo akto Protokole Nr. 6 dėl specialių nuostatų,
skirtų struktūrinių fondų sistemos 6 tikslui Suomijoje ir
Švedijoje, nurodytų itin retai apgyvendintų teritorijų
problemas, susijusias su galimybe patekti į dideles rinkas ir nutolimu nuo
jų. ERPF turėtų taip pat mažinti konkrečius kai kurių
salų, kalnuotų vietovių, pasienio regionų ir retai
apgyvendintų teritorijų, kuriose dėl geografinės
padėties plėtra lėtesnė, patiriamus sunkumus siekiant remti
tvarią jų plėtrą;
(11)          
ypač daug dėmesio reikėtų
skirti atokiausiems regionams, t. y. išimties tvarka reikėtų
išplėsti ERPF aprėptį – į ją įtraukti veiklos
pagalbą, susijusią su papildomų išlaidų,
atsirandančių dėl konkrečios ekonominės ir
socialinės jų padėties, kuri dar pasunkėja dėl trūkumų,
susijusių su Sutarties 349 straipsnyje nurodytais veiksniais, visų
pirma, atokumo, izoliuotumo, mažumo, sunkių topografinių ir klimato
sąlygų ir ekonominio priklausomumo nuo kelių produktų, o
šių veiksnių pastovumas ir derinys labai riboja šių regionų
plėtrą, kompensavimu. Esamai ir naujai ekonominei veiklai remti bent
50 proc. specialių papildomų asignavimų reikėtų
skirti veiksmams, kuriais padedama įvairinti ir modernizuoti
atokiausių regionų ekonomiką;
(12)          
novatoriškų veiksmų atrankos ir
įgyvendinimo procedūroms apibrėžti Komisijai reikėtų suteikti
įgaliojimą pagal Sutarties 290 straipsnį priimti aktus dėl
9 straipsnyje išdėstyto turinio ir aprėpties. Labai svarbu, kad
parengiamųjų darbų metu Komisija rengtų tinkamas
konsultacijas, įskaitant konsultacijas su ekspertais. Rengdama
deleguotųjų teisės aktų projektus Komisija turėtų
užtikrinti, kad atitinkami dokumentai laiku ir tuo pačiu metu
būtų deramai perduodami Europos Parlamentui ir Tarybai;
(13)          
vienodoms šio reglamento įgyvendinimo
sąlygoms užtikrinti Komisijai turėtų būti suteikti
įgyvendinimo įgaliojimai, susiję su miestų plėtros
forume dalyvausiančių miestų sąrašu. Šiais
įgaliojimais turėtų būti naudojamasi vadovaujantis
2011 m. vasario 16 d. Europos Parlamento ir Tarybos reglamentu (ES)
Nr. 182/2011, kuriuo nustatomos valstybių narių vykdomos
Komisijos naudojimosi įgyvendinimo įgaliojimais kontrolės
mechanizmų taisyklės ir bendrieji principai[13];
(14)          
šiuo reglamentu pakeičiamas 2006 m.
liepos 5 d. Europos Parlamento ir Tarybos reglamentas (EB)
Nr. 1080/2006 dėl Europos regioninės plėtros fondo ir panaikinantis
Reglamentą (EB) Nr. 1783/1999[14].
Todėl siekiant aiškumo Reglamentas (EB) Nr. 1080/2006
turėtų būti panaikintas,
PRIĖMĖ ŠĮ
REGLAMENTĄ:
I skyrius
Bendrosios nuostatos
1 straipsnis
Dalykas
Šiame reglamente nustatomos Europos
regioninės plėtros fondo (ERPF) užduotys, jo paramos aprėptis
investicijų į ekonomikos augimą ir darbo vietų
kūrimą bei Europos teritorinio bendradarbiavimo tikslų atžvilgiu
ir konkrečios nuostatos, susijusios su ERPF parama siekiant
investicijų į ekonomikos augimą ir darbo vietų
kūrimą tikslo.
2 straipsnis
ERPF užduotys
ERPF prisideda prie finansavimo paramos, kuria
siekiama didinti ekonominę, socialinę ir teritorinę
sanglaudą – ištaisyti pagrindinius regionų pusiausvyros sutrikimus, ir
dėl to remia regionų ekonomikos plėtrą ir
struktūrinį prisitaikymą, įskaitant nuosmukį
patiriančių pramoninių regionų ir atsiliekančių
regionų pertvarkymą.
3 straipsnis
Paramos iš ERPF aprėptis
1.                      
ERPF remia:
(a)         
pelningas investicijas, kuriomis padedama kurti ir
išsaugoti tvarias darbo vietas teikiant tiesioginę pagalbą
investicijoms į mažąsias ir vidutines įmones (MVĮ);
(b)         
investicijas į piliečiams teikiamų
pagrindinių paslaugų infrastruktūrą energetikos, aplinkos,
transporto ir informacinių ir ryšių technologijų (IRT) srityse;
(c)         
investicijas į socialinę, sveikatos ir
švietimo infrastruktūrą;
(d)         
vidaus potencialo plėtojimą remiant
regionų ir vietos plėtrą, mokslinius tyrimus ir inovacijas. Šios
priemonės apima:
i)        kapitalo investicijas į
įrangą ir nedidelius infrastruktūros objektus;
ii)       paramą ir paslaugas
įmonėms, ypač MVĮ;
iii)      paramą valstybinėms
mokslinių tyrimų ir inovacijų įstaigoms ir investicijas
į technologiją bei taikomuosius mokslinius tyrimus įmonėse;
iv)      regionų, miestų ir
susijusių socialinių, ekonominių ir aplinkos apsaugos
veikėjų tinklų kūrimą, bendradarbiavimą ir
dalijimąsi patirtimi;
(e)         
techninę pagalbą.
Labiau išsivysčiusiuose regionuose ERPF
neremia investicijų į piliečiams teikiamų pagrindinių
paslaugų infrastruktūrą aplinkos, transporto ir IRT srityse.
2.                      
ERPF neremia:
(a)         
atominių elektrinių eksploatacijos
nutraukimo;
(b)         
šiltnamio efektą sukeliančių
dujų kiekio mažinimo įrenginiuose, patenkančiuose į
Direktyvos 2003/87/EB taikymo sritį;
(c)         
tabako ir tabako gaminių gamybos, perdirbimo
ir prekybos;
(d)         
sunkumų patiriančių
įmonių, kaip apibrėžta Sąjungos valstybės pagalbos
taisyklėse.
4 straipsnis
Lėšų telkimas pagal
temas
Reglamento (ES) Nr. […]/2012 [BNR] 9
straipsnyje išdėstyti teminiai tikslai ir šio reglamento 5 straipsnyje
nurodyti atitinkami investavimo prioritetai, prie kurių gali
prisidėti ERPF, sutelkiami taip:
(a)                   
labiau išsivysčiusiuose ir pereinamojo
laikotarpio regionuose:
i)       bent 80 proc. visų ERPF
išteklių nacionaliniu lygmeniu skiriama Reglamento (ES) Nr. […]/2012
[BNR] 9 straipsnio 1, 3 ir 4 dalyse nustatytiems teminiams tikslams ir
ii)       bent 20 proc. visų ERPF
išteklių nacionaliniu lygmeniu skiriama Reglamento (ES)
Nr. […]/2012 [BNR] 9 straipsnio 4 dalyje nustatytam teminiam tikslui;
(b)                   
mažiau išsivysčiusiuose regionuose:
i)       bent 50 proc. visų ERPF
išteklių nacionaliniu lygmeniu skiriama Reglamento (ES)
Nr. […]/2012 [BNR] 9 straipsnio 1, 3 ir 4 dalyse nustatytiems teminiams
tikslams;
ii)       bent 6 proc. visų ERPF
išteklių nacionaliniu lygmeniu skiriama Reglamento (ES)
Nr. […]/2012 [BNR] 9 straipsnio 4 dalyje nustatytam teminiam tikslui.
Nukrypstant nuo a dalies i punkto, tuose
regionuose, kurių BVP vienam gyventojui 2007–2013 m. laikotarpiu buvo
mažesnis nei 75 proc. ES-25 BVP ataskaitiniu laikotarpiu, bet kurie
2014–2020 m. laikotarpiu atitinka pereinamojo laikotarpio arba labiau
išsivysčiusių regionų finansavimo reikalavimus, kaip
apibrėžta Reglamento (ES) Nr. [...]/2012 [BNR] 82 straipsnio 2 dalies
b ir c punktuose, bent 60 proc. visų ERPF išteklių nacionaliniu
lygmeniu skiriama kiekvienam iš Reglamento (ES) Nr. […]/2012 [BNR] 9
straipsnio 1, 3 ir 4 dalyse nurodytų teminių tikslų.
5 straipsnis
Investavimo prioritetai
ERPF remia šiuos investavimo prioritetus,
atitinkančius Reglamento (ES) Nr. […]/2012 [BNR] 9 straipsnyje
nurodytus teminius tikslus:
(1)                   
mokslinių tyrimų, technologinės
plėtros ir inovacijų skatinimas:
(a)         
mokslinių tyrimų ir inovacijų (MTI)
infrastruktūros tobulinimas, MTI gebėjimų tobulinti
kompetenciją lavinimas ir kompetencijos centrų, ypač Europos svarbos,
skatinimas;
(b)         
įmonių MTI investicijų,
produktų ir paslaugų plėtros, technologijų perdavimo,
socialinių inovacijų ir viešosioms paslaugoms teikti skirtų
inovacijų, paklausos generavimo, tinklų kūrimo, grupių ir
atvirų inovacijų mažosiose ir vidutinėse įmonėse
skatinimas naudojantis pažangiąja specializacija;
(c)         
technologinių ir taikomųjų
mokslinių tyrimų, bandomųjų linijų, ankstyvo
produktų patvirtinimo veiksmų ir didelio poveikio technologijų
pažangiosios gamybos pajėgumų ir pirminės gamybos skatinimas bei
bendrosios paskirties technologijų sklaida;
(2)                   
IRT prieinamumo ir naudojimo skatinimas ir
kokybės gerinimas:
(a)         
plačiajuosčio ryšio diegimo plėtra
ir sparčiųjų tinklų plėtojimas;
(b)         
IRT produktų ir paslaugų,
elektroninės prekybos tobulinimas ir IRT paklausos didinimas;
(c)         
taikomųjų IRT e. valdžios,
e. mokymosi, e. įtraukties ir e. sveikatos programų
tobulinimas;
(3)                   
MVĮ konkurencingumo didinimas:
(a)         
verslumo, ypač sudarant palankesnes
sąlygas pritaikyti naujas idėjas ekonominei veiklai, ir naujų
įmonių steigimo skatinimas; 
(b)         
naujų MVĮ verslo, ypač
internacionalizavimo, modelių kūrimas;
(4)                   
perėjimo prie mažai anglies dioksido į
aplinką išskiriančių technologijų ekonomikos visuose
sektoriuose rėmimas:
(a)         
atsinaujinančiųjų energijos
išteklių gamybos ir skirstymo skatinimas;
(b)         
energijos vartojimo efektyvumo ir
atsinaujinančiosios energijos naudojimo skatinimas MVĮ;
(c)         
energijos vartojimo efektyvumo ir
atsinaujinančiosios energijos naudojimo viešosiose infrastruktūrose
ir gyvenamųjų namų sektoriuje rėmimas;
(d)         
pažangiųjų žemos įtampos paskirstymo
sistemų kūrimas;
(e)         
anglies dioksido kiekio mažinimu grindžiamos
miestų vietovių strategijos skatinimas;
(5)                   
prisitaikymo prie klimato kaitos skatinimas,
rizikos prevencija ir valdymas:
(a)         
specialių prisitaikymo prie klimato kaitos
investicijų skatinimas;
(b)         
investicijų, skirtų mažinti
konkrečią riziką, užtikrinti atsparumą nelaimėms ir
parengti nelaimių valdymo sistemas, skatinimas;
(6)                   
aplinkos apsauga ir tausaus išteklių naudojimo
skatinimas:
(a)         
atsižvelgimas į svarbius investicijų
atliekų sektoriuje poreikius siekiant įvykdyti aplinkos acquis
reikalavimus;
(b)         
atsižvelgimas į svarbius investicijų
vandens sektoriuje poreikius siekiant įvykdyti aplinkos acquis
reikalavimus;
(c)         
kultūrinio paveldo apsauga, propagavimas ir
plėtimas;
(d)         
biologinės įvairovės, dirvožemio
apsauga ir ekosistemų funkcijų skatinimas, įskaitant „Natura
2000“[15]
ir tausias infrastruktūras;
(e)         
miestų aplinkos gerinimo veiksmai,
įskaitant apleistų pramoninių miesto rajonų
atgaivinimą ir oro taršos mažinimą;
(7)                   
tvaraus transporto skatinimas ir
kliūčių pagrindinėse tinklo infrastruktūros dalyse
šalinimas:
(a)         
daugiarūšės bendros Europos transporto
erdvės rėmimas investuojant į transeuropinį transporto
tinklą (TEN-T);
(b)         
regionų judumo didinimas prie TEN-T
infrastruktūros prijungiant antrinius ir tretinius transporto mazgus;
(c)         
ekologiškų ir anglies dioksido kiekio mažinimu
grindžiamų transporto sistemų kūrimas ir tvaraus judumo
miestuose skatinimas;
(d)         
plataus, kokybiško ir sąveikaus
geležinkelių tinklo kūrimas;
(8)                   
užimtumo ir darbo jėgos judumo skatinimas:
(a)         
verslo inkubatorių kūrimas ir investicinės
paramos savarankiškam darbui ir įmonių steigimui teikimas;
(b)         
vietos plėtros iniciatyvos ir pagalba
struktūroms, kuriomis užtikrinamos vietos bendruomenės paslaugos
siekiant kurti naujas darbo vietas, jei šie veiksmai nepatenka į
Reglamento (ES) Nr. […]/2012 [ESF] taikymo sritį;
(c)         
investicijos į valstybės įdarbinimo
tarnybų infrastruktūrą;
(9)                   
socialinės įtraukties skatinimas ir kova
su skurdu:
(a)         
investicijos į sveikatos ir socialinę
infrastruktūrą, kuria prisidedama prie nacionalinės,
regionų ir vietos plėtros, nelygybės mažinimas sveikatos
atžvilgiu ir perėjimas nuo institucinių prie bendruomenės
paslaugų;
(b)         
parama fiziniam ir ekonominiam
nepasiturinčių miestų ir kaimų bendruomenių
atnaujinimui; 
(c)         
socialinių įmonių rėmimas;
(10)               
investicijos į švietimą,
įgūdžius ir mokymąsi visą gyvenimą tobulinant švietimo
ir mokymo infrastruktūrą;
(11)               
institucinių gebėjimų ir veiksmingo
viešojo administravimo gerinimas stiprinant institucinius gebėjimus ir
viešųjų administravimo institucijų bei viešųjų
paslaugų, susijusių su ERPF įgyvendinimu, veiksmingumą
teikiant paramą ESF remiamoms institucinių gebėjimų ir
viešojo administravimo veiksmingumo priemonėms.
II skyrius
ERPF paramos siekiant investicijų į ekonomikos augimą ir darbo
vietų kūrimą tikslo rodikliai
6 straipsnis
Investicijų į
ekonomikos augimą ir darbo vietų kūrimą tikslo rodikliai
Šio reglamento priede pateikti bendri
rodikliai taikomi, jei reikia, ir pagal Reglamento (ES) Nr. […]/2012 [BNR]
24 straipsnio 3 dalį. Bendriems rodikliams nustatomas nulinis atskaitos
taškas ir 2022 m. bendrieji tikslai.
Konkrečios programos našumo rodikliams
nustatomas nulinis atskaitos taškas ir 2022 m. bendrieji tikslai.
Konkrečios programos rezultatų
rodikliams atskaitos taškas pasirenkamas remiantis naujausiais esamais
duomenimis ir nustatomi 2022 m. tikslai, bet juos galima išreikšti
kiekybiškai arba kokybiškai.
III skyrius
Konkrečios nuostatos dėl tam
tikrų teritorinių aspektų
7 straipsnis
Tvari miestų plėtra 
1.                      
ERPF per veiksmų programas remia tvarią
miestų plėtrą taikant strategiją, kuria nustatomi
integruotieji veiksmai ekonominėms, aplinkos, klimato ir socialinėms
miestų vietovių problemoms spręsti. 
2.                      
Kiekviena valstybė narė savo
partnerystės sutartyje sudaro miestų, kuriuose reikėtų
įgyvendinti integruotuosius tvarios miestų plėtros veiksmus,
sąrašą ir orientacinius metinius asignavimus šiems veiksmams
nacionaliniu lygmeniu.
Bent 5 proc. nacionaliniu lygmeniu skirtų
ERPF išteklių skiriama integruotiesiems tvarios miestų plėtros
veiksmams, kurie pavesti miestams, valdymui taikant Reglamento (ES)
Nr. […]/2012 [BNR] 99 straipsnyje nurodytas integruotąsias
teritorines investicijas.
8
straipsnis
Miestų plėtros forumas 
1.                      
Siekdama skatinti gebėjimų
stiprinimą ir miestų tinklų kūrimą bei dalijimąsi
miestų politikos patirtimi Sąjungos lygmeniu su ERPF investicijų
prioritetais ir tvaria miestų plėtra susijusiose srityse, Komisija
pagal Reglamento (ES) Nr. [...]/2012 [BNR] 51 straipsnį įsteigia
miestų plėtros forumą.
2.                      
Remdamasi partnerystės sutartyse pateiktais
sąrašais, Komisija įgyvendinimo aktais tvirtina šiame forume
dalyvausiančių miestų sąrašą. Šie įgyvendinimo
aktai priimami pagal 14 straipsnio 2 dalyje nurodytą patariamąją
procedūrą.
Šį sąrašą sudaro daugiausia 300
miestų, ne daugiau kaip po 20 iš kiekvienos valstybės narės.
Miestai atrenkami pagal šiuos kriterijus:
(a)         
gyventojų skaičių atsižvelgiant
į nacionalinių miestų sistemų ypatumus;
(b)         
integruotųjų veiksmų strategijos,
skirtos miestų vietovių ekonominėms, aplinkos, klimato ir
socialinėms problemoms spręsti, buvimą.
3.                      
Šis forumas taip pat remia visų miestų,
kurie Komisijos iniciatyva imasi novatoriškų veiksmų, tinklų
kūrimą.
9 straipsnis
Novatoriški tvarios
miestų plėtros veiksmai
1.           Jei skiriama iki
0,2 proc. viso metinio ERPF asignavimo, Komisijos iniciatyva ERPF gali
remti novatoriškus tvarios miestų plėtros veiksmus. Šie veiksmai
apima tyrimus ir bandomuosius projektus, kuriais siekiama nustatyti arba
išbandyti Sąjungos lygmeniu svarbius su tvaria miestų plėtra
susijusių problemų sprendimus.
2.           Nukrypstant nuo 4 straipsnio,
novatoriškiems veiksmams skirtomis lėšomis gali būti finansuojama
visa Reglamento (ES) Nr. [...]/2012 [BNR] 9 straipsnyje nurodytiems
teminiams tikslams ir atitinkamiems investicijų prioritetams
įgyvendinti būtina veikla.
3.           Vadovaudamasi 13 straipsniu Komisija
priima deleguotuosius aktus dėl novatoriškų veiksmų atrankos ir
įgyvendinimo procedūrų.
10 straipsnis
Gamtinių arba
demografinių trūkumų turinčios vietovės 
Reglamento (ES)
Nr. […]/2012 [BNR] 111 straipsnio 4 dalyje nurodytas didelių ir
nuolatinių gamtinių arba demografinių trūkumų
turinčias vietoves apimančiose veiksmų programose, bendrai
finansuojamose iš ERPF, ypatingas dėmesys skiriamas šių vietovių
konkretiems sunkumams spręsti.
11 straipsnis
Atokiausi regionai
1.                      
Specialiais papildomais atokiausiems regionams
skirtais asignavimais padengiamos papildomos sąnaudos, susijusios su
Sutarties 349 straipsnyje nurodytais atokiausių regionų
trūkumais, remiant:
(a)         
Reglamento (ES) Nr. […]/2012 [BNR] 9
straipsnyje nustatytus teminius tikslus;
(b)         
krovininio transporto paslaugas ir pagalbą transporto
paslaugų veiklai pradėti;
(c)         
veiksmus, susijusius su sandėliavimo
apribojimais, per didelėmis gamybos priemonėmis ir priežiūra bei
žmogiškojo kapitalo trūkumu vietos rinkoje.
Bent 50 proc. specialių papildomų
asignavimų skiriama veiksmams, kuriais padedama įvairinti ir
modernizuoti atokiausių regionų ekonomiką, ypatingą
dėmesį skiriant Reglamento (ES) Nr. […]/2012 [BNR] 9 straipsnio
1–3 dalyse nustatytiems teminiams tikslams.
2.                      
Specialūs papildomi asignavimai gali būti
naudojami padėti finansuoti veiklos pagalbą ir išlaidas, susijusias
su viešųjų paslaugų teikimo įsipareigojimais ir sutartimis
atokiausiuose regionuose.
3.                      
Suma, kuriai taikoma bendro finansavimo norma, yra
proporcinga 1 dalyje nurodytoms paramos gavėjo patirtoms papildomoms
išlaidoms tik veiklos pagalbos ir išlaidų, susijusių su
viešųjų paslaugų teikimo įsipareigojimais ir sutartimis,
atveju ir gali apimti visas tinkamas finansuoti išlaidas investicinių
išlaidų atveju.
4.                      
Finansavimas pagal šį straipsnį nenaudojamas
siekiant remti:
(a)         
veiksmus, susijusius su produktais, kuriems
taikomas Sutarties I priedas;
(b)         
pagalbą transportuojant asmenis, kuri yra
leidžiama pagal Sutarties 107 straipsnio 2 dalies a punktą;
(c)         
atleidimą nuo mokesčių ir
socialinių įmokų.

IV skyrius
Baigiamosios nuostatos
12 straipsnis
Pereinamojo laikotarpio
nuostatos
1.           Šis reglamentas neturi
įtakos paramos, kurią Komisija patvirtino remdamasi Reglamentu (EB)
Nr. 1080/2006 arba kitais teisės aktais, kurie taikomi tai paramai
2013 m. gruodžio 31 d. ir kurie toliau taikomi tai paramai arba
susijusiems projektams po tos datos iki jų galiojimo pabaigos, tolesniam
teikimui arba keitimui, įskaitant visos paramos arba jos dalies
nutraukimą.
2.           Pagal Reglamentą (EB)
Nr. 1080/2006 pateiktos paraiškos skirti paramą ir toliau galioja.
13 straipsnis
Įgaliojimų
suteikimas
1.                      
Įgaliojimai priimti deleguotuosius aktus
Komisijai suteikiami šiame straipsnyje nustatytomis sąlygomis. 
2.                      
9 straipsnio 3 dalyje nurodyti įgaliojimai
priimti deleguotuosius aktus Komisijai suteikiami nuo 2014 m. sausio
1 d. neribotam laikui.
3.                      
9 straipsnio 3 dalyje nurodytus įgaliojimus
Europos Parlamentas arba Taryba gali bet kada atšaukti. Sprendimu atšaukti
įgaliojimus nutraukiamas tame sprendime nurodytų įgaliojimų
perdavimas. Sprendimas įsigalioja kitą dieną po jo paskelbimo Europos
Sąjungos oficialiajame leidinyje arba jame nurodytą
vėlesnę dieną. Jis nedaro poveikio jau galiojančių
deleguotųjų aktų galiojimui. 
4.                      
Komisija priima deleguotąjį aktą ir
tuo pačiu metu apie jį praneša Europos Parlamentui ir Tarybai.
5.                      
Pagal 9 straipsnio 3 dalį priimtas
deleguotasis aktas įsigalioja tik tuomet, jei per du mėnesius po
pranešimo pateikimo Europos Parlamentui ir Tarybai nei Europos Parlamentas, nei
Taryba nepareiškia prieštaravimo arba jeigu dar nepasibaigus šiam laikotarpiui
Europos Parlamentas ir Taryba Komisijai praneša, kad neprieštaraus. Europos
Parlamento arba Tarybos iniciatyva šis laikotarpis pratęsiamas dviem
mėnesiais.
14 straipsnis
Komiteto procedūra
1.                      
Komisijai talkina Fondų koordinavimo
komitetas. Tai komitetas, apibrėžtas Reglamente
(ES) Nr. 182/2011.
2.                      
Kai daroma nuoroda į šią dalį,
taikomas Reglamento (ES) Nr. 182/2011 4 straipsnis.
15 straipsnis
Panaikinimas
Reglamentas (EB) Nr. 1080/2006 yra
panaikinamas.
Nuorodos į panaikintą
reglamentą laikomos nuorodomis į šį reglamentą.
16 straipsnis
Peržiūra
Europos Parlamentas ir Taryba iki 2022 m.
gruodžio 31 d. peržiūri šį reglamentą Sutarties 177
straipsnyje nustatyta tvarka. 
17 straipsnis
Įsigaliojimas
Šis reglamentas įsigalioja kitą
dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir
tiesiogiai taikomas visose valstybėse narėse.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
PRIEDAS 
Bendri
ERPF paramos rodikliai pagal investicijų į ekonomikos augimą ir
darbo vietų kūrimą tikslą (6 straipsnis)
   || VIENETAS || PAVADINIMAS 
 Pelningos investicijos ||   ||   
   || Įmonės || Dotacijas gaunančių įmonių skaičius 
   || Įmonės || Finansinę paramą, išskyrus dotacijas, gaunančių įmonių skaičius 
   || Įmonės || Nefinansinę paramą gaunančių įmonių skaičius 
   || Įmonės || Naujų remiamų įmonių skaičius 
   || EUR || Privačiosios investicijos, atitinkančios viešąją paramą MVĮ (dotacijos) 
   || EUR || Privačiosios investicijos, atitinkančios viešąją paramą MVĮ (ne dotacijos) 
   || Visos darbo dienos ekvivalentai || Remiamose MVĮ sukurtų darbo vietų skaičius 
 Turizmas || Apsilankymai || Apsilankymų remiamuose atrakcionuose skaičius 
 IRT infrastruktūra || Asmenys || Gyventojų, turinčių bent 30 Mbps plačiajuostę prieigą, skaičius 
 Transportas ||   ||   
 Geležinkeliai || Kilometrai || Bendras naujų geležinkelio linijų ilgis 
   ||  iš jų TEN-T 
 Kilometrai || Visas rekonstruotų arba modernizuotų geležinkelio linijų ilgis 
   ||  iš jų TEN-T 
 Keliai || Kilometrai || Bendras naujai nutiestų kelių ilgis 
   || iš jų TEN-T 
 Kilometrai || Bendras rekonstruotų arba modernizuotų kelių ilgis 
   || iš jų TEN-T 
 Miestų transportas || Keleivių kelionės || Keleivių kelionių naudojantis remiama miesto transporto paslauga skaičiaus padidėjimas 
 Vidaus vandens keliai || Tonos/km || Padidėjęs krovinių gabenimas patobulintais vidaus vandens keliais 
 Aplinka ||   ||   
 Kietosios atliekos || Tonos || Papildomas atliekų perdirbimo pajėgumas 
 Vandentieka || Asmenys || Papildomas gyventojų, kuriems teikiamos geresnės vandentiekos paslaugos, skaičius 
   || m3 || Numatomas mažesnis nuotėkis vandens paskirstymo tinkle 
 Nuotekų apdorojimas || Gyventojų ekvivalentas || Papildomas gyventojų, kuriems teikiamos geresnės nuotekų valymo paslaugos, skaičius 
 Rizikos prevencija ir valdymas || Asmenys || Gyventojai, kuriems yra naudingos apsaugos nuo potvynių priemonės 
 Asmenys || Gyventojų, kurie naudojasi apsaugos nuo miškų gaisrų ir kitomis apsaugos priemonėmis, skaičius 
 Žemės rekultivavimas || Hektarai || Bendras rekultivuotos žemės plotas 
 Dirvožemio sandarinimas || Hektarai || Dėl ekonomikos plėtros vykstantys dirvožemio sandarinimo pokyčiai 
 Gamta ir biologinė įvairovė || Hektarai || Geresnės apsaugos būklės buveinių plotas 
 Moksliniai tyrimai, inovacijos ||   ||   
   || Asmenys || Naujai pastatytų arba įrengtų mokslinių tyrimo infrastruktūros įrenginiuose dirbančių MTTP darbuotojų/mokslininkų skaičius 
   || Įmonės || Su remiamomis mokslinėmis institucijomis bendradarbiaujančių įmonių skaičius 
   || Visos darbo dienos ekvivalentai || Remiamose įmonėse sukurtų mokslinių tyrimų darbo vietų skaičius 
   || EUR || Privačiosios investicijos, atitinkančios viešąją paramą inovacijoms arba MTTP projektams 
   || Įmonės || Įmonių, kurios remiant inovacijas arba MTTP projektus rinkai pateikė naujų arba iš esmės patobulintų produktų, skaičius 
   || Įmonės || Įmonių, kurios remiant inovacijas arba MTTP projektus rinkai pateikė naujų arba iš esmės patobulintų produktų, kurie ir įmonei buvo naujovė, skaičius 
 Energetika ir klimato kaita ||   ||   
 Atsinaujinantieji energijos ištekliai || Megavatai || Papildomas atsinaujinančiosios energijos gamybos pajėgumas 
 Energijos vartojimo efektyvumas || Namų ūkiai || Geresnio energijos vartojimo klasei priskiriamų namų ūkių skaičius 
   || kWh per metus || Sumažėjęs pirminės energijos vartojimas viešuosiuose pastatuose 
   || Vartotojai || Papildomų energijos vartotojų, prisijungusių prie pažangiųjų elektros energijos tinklų, skaičius 
 Šiltnamio efektą sukeliančių dujų mažinimas || Tonos CO2 ekvivalentų || Prognozuojamas šiltnamio efektą sukeliančių dujų CO2 ekvivalentais sumažėjimas 
 Socialinė infrastruktūra ||   ||   
 Vaikų priežiūra ir švietimas || Asmenys || Remiamos vaikų priežiūros arba švietimo infrastruktūros pajėgumas 
 Sveikata || Asmenys || Remiamų sveikatos paslaugų pajėgumas 
 Būstas || Namų ūkiai || Namų ūkių, kurių būsto sąlygos pagerintos, skaičius 
 Kultūros paveldas || Apsilankymai || Apsilankymų remiamose vietovėse skaičius 
 Miestų plėtra ||   ||   
   || Asmenys || Gyventojai, gyvenantys vietovėse, kuriose įgyvendinamos integruotos miestų plėtros strategijos 
   || Kvadratiniai metrai || Naujos atviros erdvės miestų vietovėse 
   || Kvadratiniai metrai || Nauji viešieji arba komerciniai pastatai miestų vietovėse 
   || Kvadratiniai metrai || Nauji būstai miestų vietovėse 
[1]               COM(2011)500 galutinis.
[2]               Komisijos komunikatas Europa 2020. Pažangaus, tvaraus
ir integracinio augimo strategija, COM(2010)2020 galutinis, 2010 3 3/COM(2011)500
galutinis.
[3]               Komisijos komunikatas Europos Parlamentui, Tarybai,
Europos ekonomikos ir socialinių reikalų komitetui, Regionų
komitetui ir nacionaliniams parlamentams ES biudžeto peržiūra,
COM(2010) 700 galutinis, 2010 10 19. 
[4]               Komisijos komunikatas Europos Parlamentui, Tarybai,
Europos ekonomikos ir socialinių reikalų komitetui ir Regionų
komitetui Strategijos „Europa 2020“ biudžetas, COM(2011) 500
galutinis, 2011 6 29.
[5]               5-oji ekonominės, socialinės ir
teritorinės sanglaudos ataskaita, 2010 m. lapkričio mėn.
[6]               Komisijos tarnybų darbinis dokumentas. Viešųjų
konsultacijų dėl penktosios ekonominės, socialinės ir teritorinės
sanglaudos ataskaitos išvadų rezultatai, SEC(2011) 590 galutinis,
2011 5 13.
[7]               COM(2010) 700 galutinis,
2010 10 19.
[8]               OL C , , p. .
[9]               OL C , , p. .
[10]             OL L , , p. .
[11]             OL L 275, 2003 10 25, p. 32.
[12]             Komisijos komunikatas 2020 m. Europa. Pažangaus,
tvaraus ir integracinio augimo strategija, COM(2010) 2020 galutinis, 2010 3
3.
[13]             OL L 55,
2011 2 28, p. 13.
[14]             OL L 210,
2006 7 31, p. 1.
[15]             Įsteigtas kaip vientisas specialių saugomų
teritorijų Europos ekologinis tinklas pagal 1992 m. gegužės
21 d. Tarybos direktyvos 92/43/EEB dėl natūralių
buveinių ir laukinės faunos bei floros apsaugos 3 straipsnio 1
dalį, OL 206, 1992 7 22, p. 7.